Η επίδραση της προπόνησης με έλξη αντίστασης στα κινηματικά χαρακτηριστικά της χεριάς κατά το ελεύθερο στυλ κολύμβησης
Authors: Βαλκούμας Ιωάννης 
Published: September 2021

Σκοπός της παρούσας μελέτης ήταν η διερεύνηση της επίδρασης της προπόνησης με έλξη αντίστασης στην κολυμβητική απόδοση και στα κινηματικά χαρακτηριστικά της χεριάς στο ελεύθερο στυλ κολύμβησης. Στην έρευνα συμμετείχαν εθελοντικά 14 κολυμβήτριες αγωνιστικής κατηγορίας, ηλικίας 12.93 ± 0.9 ετών, με προπονητική ηλικία 3.93 ± 0.8 έτη και κύριο στυλ το ελεύθερο. Οι κολυμβήτριες εντάχθηκαν σε δύο ισοδύναμες ομάδες, με κριτήριο την επίδοσή τους στα 50m ελεύθερο. Εφαρμόστηκε παρεμβατικό πρόγραμμα προπόνησης, διάρκειας 11 εβδομάδων, με έλξη αλεξίπτωτου, μόνο από την μία ομάδα. Οι δύο ομάδες αξιολογήθηκαν τόσο πριν, όσο και μετά την εφαρμογή του παρεμβατικού προγράμματος. Για την αξιολόγηση της επίδρασης του παρεμβατικού πρωτοκόλλου, οι κολυμβητές πραγματοποίησαν 50m ελεύθερο, και η υποβρύχια κίνησή τους καταγράφηκε χρησιμοποιώντας τέσσερεις βιντεοκάμερες mini-DV, με συχνότητα λήψης 50 Hz, οι οποίες τοποθετήθηκαν πίσω από τέσσερα ειδικά διαμορφωμένα περισκόπια. Η γωνία μεταξύ των καμερών ήταν 41 μοίρες, ενώ ο μεταξύ τους συγχρονισμός επιτεύχθηκε μέσω ενός συστήματος LED. Η διαβάθμιση του χώρου πραγματοποιήθηκε με τη χρήση ενός κύβου διαβάθμισης, διαστάσεων 1m x 3m x 1m. Η ψηφιοποίηση έγινε χειροκίνητα μέσω του συστήματος Ariel Performance Analysis System. Η μετατροπή των δυσδιάστατων συντεταγμένων οθόνης, σε πραγματικές τρισδιάστατες συντεταγμένες, πραγματοποιήθηκε μέσω της μεθόδου του άμεσου γραμμικού μετασχηματισμού (DLT) και η εξομάλυνση των αρχικών συντεταγμένων πραγματοποιήθηκε μέσω ενός ψηφιακού φίλτρου. Και για τις δύο ομάδες πριν και μετά την εφαρμογή του παρεμβατικού προγράμματος υπολογίσθηκαν το μήκος χεριάς, η συχνότητα χεριάς, καθώς και η μέση κολυμβητική ταχύτητα. Επίσης υπολογίσθηκαν η απόλυτη και σχετική διάρκεια των επιμέρους φάσεων της χεριάς, η ταχύτητα, η γωνία επίθεσης και η γωνία καθοδήγησης του χεριού σε κάθε μια από τις επιμέρους φάσεις της χεριάς, οι πλευρικές μετατοπίσεις του χεριού και ο δείκτης συγχρονισμού μεταξύ των δύο άνω άκρων, καθώς και η διακύμανση της ταχύτητας του ισχίου κατά τη διάρκεια μίας ολοκληρωμένης χεριάς. Για τη στατιστική επεξεργασία των δεδομένων εφαρμόστηκε ανάλυση διακύμανσης ως προς δύο παράγοντες, εκ των οποίων ο ένας ήταν επαναλαμβανόμενος και διαπιστώθηκε ότι, μετά από 11 εβδομάδες προπόνησης, με το συγκεκριμένο προπονητικό πρωτόκολλο, υπήρχε στατιστικά σημαντική αύξηση της μέσης κολυμβητικής ταχύτητας (4.38 ± 1.99%), της συχνότητας χεριάς (3.15 ± 2.00%), της απόλυτης (16.79 ± 0.21%) και σχετικής (21.15 ± 0.27%) διάρκειας των προωθητικών φάσεων και του δείκτη συγχρονισμού των άνω άκρων (41.44 ± 0.24%), μόνο στην πειραματική ομάδα, ενώ η ομάδα ελέγχου δεν παρουσίασε καμία διαφοροποίηση. Επίσης, διαπιστώθηκε στατιστικά σημαντική μείωση της απόλυτης (16.67 ± 0.14%) και σχετικής (12.50 ± 0.12%) διάρκειας των μη-προωθητικών φάσεων της χεριάς, μόνο στην πειραματική ομάδα. Η γωνία επίθεσης του χεριού μειώθηκε σημαντικά μόνο κατά τη φάση του γλιστρήματος και μόνο στην πειραματική ομάδα, ενώ σε όλες τις υπόλοιπες φάσεις της χεριάς, τόσο η γωνία επίθεσης, όσο και η γωνία καθοδήγησης του χεριού δεν μεταβλήθηκαν σε καμία ομάδα. Οι πλευρικές μετατοπίσεις και η ταχύτητα του χεριού, καθώς και η διακύμανση της ταχύτητας του ισχίου παρέμειναν επίσης αμετάβλητές και στις δύο ομάδες. Από τα ευρήματα της παρούσας μελέτης προκύπτει ότι η προπόνηση με έλξη αλεξίπτωτου νερού, διάρκειας 11 εβδομάδων, συμβάλει σημαντικά στη βελτίωση της κολυμβητικής απόδοσης των κολυμβητών, αυξάνοντας την κολυμβητική ταχύτητα, μέσω αύξησης της συχνότητας χεριάς, που οφείλεται στη μείωση της συνολικής διάρκειας της χεριάς. Η μείωση της συνολικής διάρκειας της χεριάς αποδίδεται στη σημαντική μείωση της διάρκειας των μη προωθητικών φάσεων, παρά την σημαντική αύξηση της διάρκειας των προωθητικών φάσεων. Αυτές οι χρονικές μεταβολές, των επιμέρους φάσεων της χεριάς, οδηγούν σε αύξηση του δείκτη συγχρονισμού των άνω άκρων και βελτιώνουν τη συνέχεια στην εφαρμογή των προωθητικών δράσεων των δύο χεριών.